Жогорку окуу жайларынын студенттери, бүтүрүүчүлөрү, магистранттары жана аспиранттары арасында илимий эмгек боюнча сынак өткөрүү
ТАРТИБИ

1. Максаты
1. Студенттерди, жаш адистерди, аспиранттарды жана магистранттарды  илимий-изилдөө ишине тартуу, ошондой эле ислам банк ишин жана каржылоону коомчулукка кеңири жайылтуу сынактын максаты болуп саналат. 

2. Катышуучулар
2. Сынакка төмөнкүлөр катыша алат: 
- Кыргыз Республикасындагы жогорку окуу жайларын 2020-2021-жылдары бүтүргөн адистер, Кыргыз Республикасында окуп жаткан аспиранттар,  магистранттар жана бүтүрүүчү курстардын студенттери; 
-  чет өлкөдөгү жогорку окуу жайларын 2020-2021-жылдары бүтүргөн Кыргыз Республикасынын жарандары, чет өлкөдө окуп жаткан аспиранттар,  магистранттар жана бүтүрүүчү студенттер. 
Бир катышуучу бир гана илимий эмгектин автору боло алат. 
Бир илимий эмгектин авторлорунун максималдуу саны – эки адам.

3. Талаптар
3. Илимий эмгектер Кыргыз Республикасында ислам банк ишин жана каржылоону мындан ары жайылтууга багытталып, төмөнкү темалардын бирин камтууга тийиш: 
- Кыргыз Республикасында кайсы жаңы ислам банктык продуктулары талап кылынышы мүмкүн;
- ислам депозиттик продуктуларынын тарыхы жана заманбап формалары.
4. Талдап-иликтөөлөрдүн статистикалык жана экономикалык ыкмаларын (экономикалык-математикалык) пайдаланууга артыкчылык берилет. 
5. Тексттин түп нускасы 90 пайыз жана андан ашык автордун өзүнө гана таандык болууга тийиш. Ошондой эле www.antiplagiat.ru сайтынан документтин түп нускасы боюнча кыскача отчет кошо тиркелүүсү зарыл.
6. Илимий эмгекти мамлекеттик же расмий тилде жөнөтүүгө болот.
7. Илимий эмгектер буга чейин бир дагы журналда, газетада, электрондук булактарда жарыяланбаган болууга тийиш.
8. Эмгекке карата коюлган техникалык талаптар:
Сынакка сунушталуучу эмгектин көлөмү А4 форматындагы 20 (жыйырма) беттен ашпоого тийиш; Times New Roman шрифти колдонулуп, шрифт өлчөмү 12, интервалы 1,5; тилкеси: сол жагынан – 3 см, жогору/төмөн жагынан – 2 см, оң жагынан – 1,5 см аралыгы сакталышы зарыл. Документтин форматы *.doc (копия *.pdf).
8.1. Эмгектин аталышы мамлекеттик жана расмий тилде.
8.2. Кыскача мазмуну мамлекеттик жана расмий тилде (ар бир тилде 3-4 сүйлөмдөн), негизги сөздөр (5-6 сөздөн ашпоого тийиш) JEL, УДК.
8.3. Киришүү (максаты, милдети, объекти, изилдөө ыкмалары, гипотеза).
8.4. Негизги тезистер (теориялык, теологиялык, методологиялык аспектилер жана эмпирикалык эсептөөлөр).
8.5. Корутунду (тыянактар, сунуштар, сунуш-көрсөтмөлөр).
8.6. Колдонулган адабияттар. Цитата келтирүүдө, шилтемелерди жана адабияттардын тизмесин көрсөтүүдө ГОСТ Р7.0.5 2008 же АРА стандартын колдонуу.
8.7. Тиркеме (эгер колдонулса).
Ушул талаптарга жооп бербеген эмгектер кароого алынбайт.

4. Сынакка катышуу үчүн зарыл документтер
9. Илимий эмгек, окуп жаткандар үчүн окуган жеринен маалым кат же окууну бүтүрүү жөнүндө диплом жана билдирме формасы. Жамааттык эмгек үчүн бир билдирме берилет.

5. Эмгектерди карап чыгуу процесси
10. Илимий эмгектер жана керектүү документтер 2022-жылдын 10-майынан 8-августуна чейин кагаз жана электрондук түрдө (таблицаларды, графиктерди, эсептөөлөрдү тиркөө менен) кабыл алынат.
Кагаз жүзүндөгү илимий эмгектерди, анын ичинде областтык башкармалыктарга жана Баткен областындагы өкүлчүлүккө 2022-жылдын 22-августуна чейин кабыл алууга уруксат берилет, ал эми илимий эмгек жана сканерден өткөрүлгөн документтер 2022-жылдын 8-августунан кечиктирилбестен,  smaitashova@nbkr.kg электрондук дарегине жөнөтүлүүгө тийиш. 
Баалоо комиссиясы кабыл алынган эмгектерди 2022-жылдын 8-августунан тартып 7-сентябырына чейин ушул Тартиптин 6-бөлүгүндө көрсөтүлгөн критерийлерге ылайык карап чыгат. 
Жеңүүчүлөр 2022-жылдын 30-сентябрында сыйланат. 
Белгиленген мөөнөттөр келип түшкөн эмгектердин көлөмүнө жараша өзгөртүлүшү мүмкүн. Сынак шарттарынын өзгөрүүсү боюнча бардык маалыматтар Улуттук банктын расмий интернет-сайтында жарыяланат.
Сынакка сунушталган, анын ичинде кароого алынган жана алынбаган илимий эмгектер рецензияланбайт жана кайтарылып берилбейт.
Сынактын жыйынтыгы жөнүндө маалымат бардык катышуучуларга 2022-жылдын 16-сентябрына чейин электрондук почта аркылуу жөнөтүлөт.

6. Сынакка сунушталган илимий эмгектерди баалоо критерийлери 
(балл менен)
11. Сынакка сунушталган илимий эмгектер төмөнкү критерийлер боюнча бааланат:
- илимий эмгектин Кыргызстандын экономикасы үчүн жана ислам каржылоо принциптерин өнүктүрүү үчүн актуалдуулугу (10 балл); 
- Улуттук банктын же ислам финансы институттарынын илимий, тажрыйбалык, колдонмо иши үчүн алардын мааниси (10 балл);
- илимий эмгекти иштеп чыгууда илимий-методологиялык ыкмалардын колдонулушу, эконометрикалык жана статистикалык ыкмалардын негизинде эсептөөлөрдү жүргүзүү (10 балл);
- эмпирикалык маалыматтарга жана теоретикалык тыянактарга таянуу (10 балл);
- колдонмо мүнөзүндөгү тыянактардын жана сунуш-көрсөтмөлөрдүн камтылышы (10 балл);
-  грамматикалык жана стилистикалык талаптарга жооп бериши (10 балл).

7. Ар бир тема боюнча сыйлык өлчөмү
12. Биринчи орун – 20 000 сом (авторлордун санына карабастан).
      Экинчи орун – 15 000 сом (авторлордун санына карабастан).
      Үчүнчү орун – 10 000 сом (авторлордун санына карабастан).

8. Маалымат алуу үчүн дарек жана телефон
13. Сынактын катышуучусу Бишкек шаарында же Чүй областында болсо, илимий эмгек жана документтер «Илимий  эмгек сынагына» деген белги менен Бишкек шаары, Чүй проспекти 168, 117-иш бөлмөсү  (экспедиция) дареги боюнча тапшырылат. 
Эгерде сынактын катышуучусу Кыргыз Республикасынын областтарында болсо, анда илимий эмгек жана документтер «Илимий эмгек сынагына» деген белги менен төмөнкү даректер боюнча берилет:

Түзүмдүк бөлүм	Дареги	
Ысык-Көл областтык башкармалыгы	Каракол ш., Токтогул көч., 265 	
Нарын областтык башкармалыгы	Нарын ш., Жамгырчы уулу Абас көч., 6 	
Талас областтык башкармалыгы	Талас ш., Бердике Баатыр көч., 291 	
Жалал-Абад областтык башкармалыгы	Жалал-Абад ш., Эркиндик көч., 13 	
Ош областтык башкармалыгы	Ош ш., Курманжан Датка көч., 119 	
Улуттук банктын Баткен областындагы өкүлчүлүгү	Баткен ш., Т. Садыков көч., 3 	
Электрондук почта: smaitashova@nbkr.kg
Телефон: +996 (312) 31-30-52.

Билдирменин формасы
№
	Аты-жөнү		
1	Илимий эмгектин аталышы		
2	Окуган жери, курсу		
3	 Дареги		
4	 Электрондук почтасы		
5	 Телефону/уюлдук телефону		

Мен, _____________________________ (аты-жөнү көрсөтүү), паспорттун №____________, берген орган ________ (орган жана берилген күнү), сынактын шарттары менен тааныштым жана ага толук макулмун. Сынакка өзүмдүн илимий эмгегимди сунуштоо менен анын аныктыгын тастыктайм, үчүнчү жактын автордук укугун сактоо жоопкерчилигин өзүмө алып, сынакта жеңишке жетишкен учурда, кандайдыр бир кошумча сый акысыз Улуттук банктын илимий эмгекти эркин жарыялоосуна макулдугумду билдирем. 
Сынактын жүрүшүндө мен Кыргыз Республикасынын 2008-жылдын 14-апрелиндеги № 58 «Жеке мүнөздөгү маалымат жөнүндө» мыйзамынын 9-беренесине ылайык өзүмдүн жеке маалыматтарымды иштетүүгө макулдугумду берем.

Кол тамга 

_______________	Күнү

_________________